Veges tu!: Isaura Navarro\nHavia coincidit amb ella en diverses ocasions, també ens haviem intercanviat algun correu electrònic però trobe que la primera vegada que vam poder tindre una conversa més intensa fou al 20é aniversari del Col·lectiu Lambda a les darreries del 2005. En aquella ocasió em va seduir la seua proximitat i la sinceritat de les seues paraules amb qui fa pocs minuts era pràcticament un desconegut membre d'un partit rival. Trobe que Isaura transmet una sensació que trobe a faltar en bona part de les persones que es dediquen a la política al nostre país: Isaura és una ciutadana ficada en política. Per desgràcia hi ha pocs ciutadans en política i menys polítics entre la ciutadania. Al Bloc per sort tenim la major concentració de ciutadania política i per això confie que el seu encaix en la coalició no serà, ni molt menys, traumàtic.\nEls darrers 4 anys l'hem vista actuar en el Congrés dels Diputats obeint la disciplina de partit d'un projecte estatal i tractant d'exercir com a valenciana a Madrid. Eixe difícil equilibri ha contribuït potser al fet que no sempre puga estar d'acord amb les seues intervencions. La gent a priori més refractària a l'acord valencianista, d'esquerres i ecologista ha posat alguns exemples darrerament i jo mateix he tingut l'oportunitat de fer-li notar les meues diferències polítiques en un clima de cordialitat i bon rotllo.\nAmb tot, crec que han estat infinítament més les vegades que Isaura ha tractat de cobrir la mancança d'una veu valencianista al Congrés. Supose que fou molta la gent que s'emocionà en veure-la defensar les millores a la vergonyosa reforma de l'Estatut pactada per populars i socialistes. I que també fou molta gent la que experimentà una sensació molt desgradable quan de nou, Alfonso Guerra, en comissió, feia servir maniobres fosques per a imposar la visió bipartidista del 5% davant de les sinceres, legítimes i espontànies protestes d'Isaura. Ja he valorat positivament el pas que per al valencianisme suposa l'acord Bloc-Iniciativa-Verds: crec que a diferència del Compromís, hi ha una base de complementarietat d'espais, cordial, que pot transmetre sinceritat al nostre electorat a l'hora de vendre la nostra suma. També la valentia de gent com Isaura o la gent de Joan Ribó per donar eixe difícil pas d'abandonar la casa en runes d'EU i iniciar una nova i més flexible aventura allunyada de l'ortodòxia asfixiant del PC. També vull mostrar la meua satisfacció perquè Isaura forma part de la nostra llista, i fins i tot que l'encapçale, puix així ho ha estimat oportú el nostre Consell Nacional amb la majoria significativa dels seus vots.\nConfie que Isaura sabrà caminar de la mà del nostre Alfred Remolar, de l'alcalde Rafa Climent, i de la futura alcaldessa de Carlet, Maria Josep Ortega, per a guanyar-se la confiança del màxim possible de gent en la campanya electoral que estem a no res d'iniciar. Confie que el seu encaix en una candidatura netament valencianista donarà millors fruits encara que la seua trajectòria llamazarista en IU. Confie que el 10 de març haurem fet una passa important per a la construcció d'un Tercer Espai, nacional valencià, ambiciosament progressista i útilment ecologista.\nPodeu aproximar-vos a Isaura mitjançant el seu blog i el seu fotolog. Però si teniu l'oportunitat de fer-ho pel carrer, no en dubteu. Per damunt de tot us trobareu amb una ciutadana que fa política. Ara des del Bloc-Iniciativa-Verds.\nEstic completament dácord amb tú. Pero com a militant actiu del bloc i que li agrada dotorejar per la xarxa, agrairía que la web del bloc estigues més activa, sobre tot abans de les eleccions,per que la comparativa son 5 noticies diaries de Iniciativa per una setmanal del bloc. A veure si els joves podeu solucionar-ho.\nLluita ha dit...\nQuè voleu que us diga... Crec que als únics que beneficia el pacte és a Els Verds d'Arnal que d'eixa manera poden continuar marejant la perdiu quan el que haurien de fer és integrar la vintena de militants que tenen en Iniciativa o en el Bloc.\nD'altra banda, trobe que el Bloc hauria d'optar pel camí de la tercera via, la més ampla, la que li pot llevar vots al PSOE i el PP que són els que els tenen. Aquesta deriva cap a l'infantilisme que ha pres amb Morera sols l'entenc des del punt de vista dels resultats immediats que són pa per avui i fam per a demà.\nRespecte a Iniciativa, sols recordaré que Nova Esquerra era el 45% de l'Esquerra Unida del País Valencià més forta que ha hagut mai i no es van atrevir a presentar-se en solitari en unes eleccions. Els que no es van integrar al PSOE estan ara a Els Verds via Esquerra Verda. Els augure un futur lamentable.\nA la fi, però, Esquerra Unida està morta al País Valencià. Esperem que això aclarisca d'una punyetera vegada el panorama de l'esquerra valenciana.\nPD: Per cert, al senat votaré a Baeta. Trobe que ell diu el que pensa sense importar-li el que diga la resta de gent i això és d'agrair en aquest país d'ambigüetats. Per al congrés, com m'haureu vist "pel plumero" a Els Verds. (No als EE, als de tota la vida). De totes formes, ànims i sort. I a vore si entre tots li peguem més al PPPSOE i menys entre nosaltres.\nSamaruc completament d'acord amb tu. El web del BLOC necessita d'una profunda reforma i crec que podriem fer un ús molt més ambiciós de les noves tecnologies en la nostra comunicació política. Em consta però que ja s'està treballant en resoldre estes mancances i en qualsevol cas em compromet a defensar el teu posicionament al si del partit.\nLluita, trobe que l'acord beneficia a totes tres formacions però sobretot beneficia a l'electorat d'eixe tercer espai que estava esperant una passa com esta. Potser et resulte una resposta políticament correcta i previsible, però ho lamente, així ho crec.\nTrobe que l'amic Baeta diu efectivament allò que pensa i cal reconèixer-li la seua valentía així com la seua inesgotable vitalitat per a treballar, Cap retret al respecte però jo estic per sumar tot allò sumable i no per aprofundir en la divisió del valencianisme per molt que siga legítima la seua nova aventura, trobe que avantposa sensibilitats particulars a la uniyay del nacionalisme. Les portes del BLOC estaven obertes per a eixir, i per mi, estaran obertes per a tornar si ho estima oportú.\nPel que fa al tema verds. no m'agrada parlar sobre qüestions internes d'altres partits si no és estrictament necessari però... trobes que Perís, com en el seu dia Hammerstein, facil·liten la definitiva cobvergència de l'ecologisme valencià? Potser Arnal i la seua gent no és un verd de tota la vida com reclames? Són Los Verdes Ecopacifistas un exemple a seguir per la seua coherència estratègica?\nSiga com siga gràcies per les teues bones paraules i pels ànims.\nNo considere que sigues una persona mal informada, però com a mínim un poc de prudència i moderació, Fuset.\n"Supose que fou molta la gent que s'emocionà en veure-la defensar les millores a la vergonyosa reforma de l'Estatut pactada per populars i socialistes."\nNo era més que la defensa dels postulats d'EUPV, en tota la negociació de l'estatut i en els documents emanats pel CN i l'Assemblea.\n"També la valentia de gent com Isaura o la gent de Joan Ribó per donar eixe difícil pas d'abandonar la casa en runes d'EU i iniciar una nova i més flexible aventura allunyada de l'ortodòxia asfixiant del PC."\nFins que no han cremat tots els cartutxos no han trencat amb EUPV, no han sabut estar en minoria, com altres han estat abans o estan ara a IU. I han fet servir els càrrecs d'EU, en primer lloc Isaura, per a fer campanya per altres sigles. Jo això ho veig deslleial.\nPer cert, em pots dir quants referèndums o congressos nacionals ha fet el Bloc per aprovar les llistes o el pacte electoral? Algunes formacions tampoc estan per a donar lliçons "d'obertura".\n"No m'agrada parlar sobre qüestions internes d'altres partits si no és estrictament necessari però... "\nHale, a aplicar-se el conte. I ja vorem el 9-M i la fantàstica actuació del Bloc des de juliol.\nXé Ivan, és obvi que en la valoració d'esta qüestió no anem a coincidir.No se si hi ha bons i roins però hi ha dues maneres d'entendre-ho antagòniques. Com també trobe que és inevitable val orar la situació d'EUPVper parlar d'una coalició que naix d'una ruptura com la que heu patit.\nNo crec que haja fet un relat informatiu sinó una valoració a partir de la informació que m'arriba.\nEfectivament Isura defensà els postulats d'EUPV, però és que bona part d'ells eren compartits per nosaltres. En eixe tema hi havia complicitat i fou un dels motius per acabar coincidint en (o per) Compromís.La nostra complicitat però es manté amb bona part del que en el seu moment fou EU.\nEl BLOC hem fet dos Consells Nacionals per a parlar de l'assumpte. Un debat difícil i molt intens.


Locals d’oci nocturn de Barcelona podran reobrir temporalment com a bars\nAquesta mesura es mantindrà mentre estigui en vigor la suspensió absoluta de l’oci nocturn\n16 de de juliol del 2021. 11:22\nL’alcaldessa de Barcelona, Ada Colau, ha emès aquest divendres un ban municipal en el qual facilita que locals d’oci nocturn, com discoteques, sales de ball o karaokes, puguin funcionar temporalment com a bars.\nL’oci clama contra el tancament de tota opció de diversió nocturna reglada\nArran de les noves mesures decretades a Catalunya que ordenen el tancament de tot l’oci nocturn, el ban estableix la simplificació de l’habilitació per desenvolupar, amb caràcter temporal, l’activitat de bar en establiments d’oci nocturn.\n«Les persones titulars dels establiments habilitats per desenvolupar les activitats de discoteca, sala de ball, sala de festes amb espectacle, bar musical, karaoke o discoteca de joventut poden incorporar l’activitat de bar en la seva habilitació amb caràcter provisional i extraordinari».\nCom a condicions, el text assenyala que els responsables dels locals hauran de presentar una instància a l’ajuntament indicant gràficament la ubicació de les taules i cadires per al públic i que l’activitat s’haurà de desenvolupar complint la normativa aplicable als bars –sense cobrar cap taxa– i seguint totes les indicacions del Procicat.\nQuant a la durada, l’habilitació prevista en el bàndol permetrà desenvolupar l’activitat de bar provisionalment mentre estiguin en vigor les mesures que comportin la suspensió absoluta de l’oci nocturn, i es podrà allargar fins a un màxim d’un any.\nBars Discoteques Coronavirus a Catalunya Coronavirus


Els millors regals per als friquis de la cuina\nSandvitxos d'Star Wars\nDescomptes a restaurants, llibres, utensilis de cuina i plats estrella. Els millors regals per als friquis de la cuina!\ndilluns 17 de desembre 2018\nSegur que teniu a casa més d'un aficionat a la cuina. Cuiners professionals frustrats que es passen el dia provant receptes noves, comprant estris d'última generació i enganxats a programes de cuina de tots els continents. A més de portar-los a dinar o sopar a algun dels millors restaurants de la ciutat o a algun amb estrella Michelin, els podreu fer feliços amb algun d'aquests regals que hem seleccionat especialment per a ells i elles. S'han acabat els típics davantals de conya i els kits per fer còctels que agafen pols a l'armari!\nNO T'HO PERDIS: Trobareu més joies en aquestes botigues de regals originals.\nÉs un orgull poder dir que el millor panettone d'Espanya està a Barcelona. I no surt d'un forn de pa amb amos italians o d'un centenari. No, el trobareu a la pastisseria japonesa Ochiai, que també es va endur el premi al Millor croissant de mantega el 2013. Al concurs s'hi van presentar més d'una trentena de participants de tota Espanya i un jurat format per experts del sector de la pastisseria va avaluar l'aparença, el tall, l'olor, la textura i el gust, i el panettone d l'Ochiai va arrassar!\nEl fan de fruita (amb taronja i llimona confitades amb panses) de xocolata, de gianduja (pasta d'avellana amb xocolata amb llet) i de te verd (xocolata blanca amb te verd, gingebre i llimona confitada). Feu la comanda ja!\nFer croquetes és de primer de cuina, però no és tan fàcil com pot semblar. Si ja controleu el noble art del roux, amb aquesta eina aconseguireu també la forma perfecta, i sense tacar-vos les mans en excés. La Croquetera costa 12 euros i té motlles intercanviables que podeu fer servir també per donar-li forma a mandonguilles i bunyols i per servir amanides i pasta. Hi ha de diversos colors, són d'un material resistent i es poden ficar al rentavaixelles.\nUn bon cuiner –encara que sigui de casa seva– sap de la fiabilitat i bons resultats de la cocotte, aquella cassola de ferro que pesa un ou però que tot el que cuines allà dins surt deliciós. Tendre, rostidet, ple de sabor. La marca Staub té la versió en ceràmica i entre elles aquest model que ens ha enamorat. Una cocotte en forma de pebrot groc, radiant, que a part de per cuinar-hi, també la podeu emprar per treure-la a taula i servir. Costa 24,95 euros i la podeu ficar al forn i al microones.\nGinebra artesanal elaborada a l'Empordà? Qui es resistirà? Animeu els vostres còctels amb alcohol de la terra. NUT London Dry Gin està elaborat amb quatre destil·lacions en alambins tradicionals i amb botànics autòctons com ginebró, farigola, fulla d'olivera i regalèssia. A més, té infusionats fets en col·laboració amb grans de la restauració, com Infused NUT Clitoria, d'Albert Rovira del Restaurant Sant Pau de Sant Pol de Mar, i on s'infusiona flor de Clitoria per donar a la ginebra un toc dolç, floral i lleugerament amarg; Blended NUT Green Apple, on l’equip de MOOMA proposen mesclar el gin amb un concentrat natural de pomes Granny Smith i Golden conreades a l’Empordà; i Infused NUT Hibiscus, on el cocteler Gerard Ruíz infusiona flor d’hibiscus, pela de taronja i marialluïsa.\nA més de llibres d'arquitectura, disseny i infantil, l'editorial Phaidon té una secció dedicada a la gastronomia espatarrant. Un exemple és 'Japón: Gastronomía', una col·lecció de més de 400 receptes de plats tradicionals japonesos i que Nancy Singleton va trigar més de tres anys a escriure. Està dividit en 15 capítols que exploren la cuina domèstica del Japó a través de sopes, fideus, arròs, envinagrats, plats principals i verdures i una part final amb receptes de xefs d'arreu del món, inclòs l'Albert Raurich del Dos Palillos.\nLa presentació suma\nJa diuen que el menjar també ha d'entrar per la vista. Així que per molt exquisit que estigui el plat, si té mala pinta o el serviu de qualsevol manera en una vaixella descolorida de fa 3 dècades, no serà el mateix. Eva Kengen fa unes peces de ceràmica inspirades en la natura i que són tan maques que voldreu penjar a les parets. Però no, feu-les servir per rubricar el vostre plat estrella i que la vostra família se senti com a un restaurant de Michelin.\nBiquinis amb 'força'\nLa seva versió original ens encanta, i també d'altres que arrisquen una miqueta més. Però poder cruspir-nos uns biquinis amb la forma de l'Estrella de la Mort i del Falcó Mil·lenari té el seu punt. Per 6,50 euros teniu aquests motlles per a sandvitxos que fins i tot George Lucas voldria tenir.\nUn te de conte\nAmb aquesta petita tetera us guanyareu els nens i trobareu somriures còmplices entre els adults. Per poc més de 20 euros a Amazon teniu aquesta peça de ceràmica de Victoria & Albert Museum de Londres pintat amb les il·lustracions del llibre original d''Alicia al país de les meravelles' i que representa l'escena del berenar amb el Barretaire Boig. Si no en teniu prou, també està a la venda la resta de peces de la vaixella: plats, tasses, safata de pastissos...\nRestaurants top a meitat de preu\nDeixeu-nos escombrar cap a casa i és que ens agraden tant les Time Out Box que aprofitem qualsevol oportunitat per explicar les seves virtuts. Teniu dues capses, una negra amb una tria de 10 dels millors restaurants de Barcelona, i una vermella amb 10 dels millors restaurants nous de la ciutat. Dins de cada capsa hi ha 10 targetes, una per restaurant, que us donarà dret a gaudir d'un àpat per a dues persones ambun 50% de descompte –beguda no inclosa. Res de menús promocionals o lletra petita. Menjar a llocs top pagant la meitat! Encara dubteu? Les podeu comprar a la nostra web o a les botigues Abacus.


Realitzada amb èxit la primera obertura de contracte a través del nou sistema de contractació electrònica de l'APB | Ports de Balears\nRealitzada amb èxit la primera obertura de contracte a través del nou sistema de contractació electrònica de l'APB\nL'Autoritat Portuària de Balears (APB) ha efectuat amb èxit la primera obertura electrònica d'una mesa de contractació. L'organisme portuari ha posat en marxa el Nou Portal de Licitació Electrònica de l'Autoritat Portuària de Balears, a través de la qual tramita tots els seus expedients de contractació, en compliment de la Llei 9/2017, de 8 de novembre, de Contractes del Sector Públic .\nA partir d'aquest moment, tots els expedients de contractació de l'APB són gestionats de forma electrònica de principi a fi. Per a això s'ha implantat un mòdul de licitació que permet interactuar amb les empreses durant el procés de licitació i un gestor d'expedients de contractació que permet cobrir tot el cicle de vida d'aquests expedients des del punt de vista intern, des que sorgeix la necessitat de contractació fins que es tornen les garanties, així com les vicissituds que puguin sorgir durant el procediment.\nAquesta nova plataforma té una integració sistèmica amb tots els serveis que ofereix la PLACSP (Plataforma de Contractes del Sector Públic), i realitza també una integració amb la resta d'aplicacions que s'utilitzen en l'APB (Sistema Econòmic-Financer, Gestor de continguts, components de signatura electrònica, Portafirmes, Comunicacions i Notificacions electròniques, Registre e / S, Arxiu electrònic...).\nEn concret, la primera obertura electrònica d'una mesa de contractació va ser per al contracte de 'Assistència tècnica a la direcció d'obra, control de qualitat i vigilància ambiental en obres de l'epígraf obres vàries i menors de l'APB', amb un pressupost de licitació de 297.000€.\nA aquesta obertura hi van participar el cap d'Àrea de Gestió, Fernando Berenguer, el cap de Contractació i Control de Gestió, Carlos Sánchez, la cap de Procediment de Contractació, Olga Peñalver, el cap de Econòmic Financer, Gabriel Cruelles i l'Advocada de l'Estat, Ana Marín.\n👏👏👏 @Trasme_oficial https://t.co/6LPDLmRwsK\nPorts de Balears (19 hours ago)\nRT @BruMedMarine: Just behind ‘the musgo’ at @pantalanMed @PortsdeBalears #Palma #Mallorca https://t.co/7xquyLMxQE\nRT @Museo_Naval: Continuando con los documentos dedicados a la Primera Vuelta al Mundo el mes de marzo de 2021 @catedranaval trae un manusc…\nRT @PuertosEstado: Hoy, nuestra portuaria protagonista es Jessica González, policía portuaria del @PuertoDeSevilla, una profesión ocupada m…\nRT @SpanishPorts: Nuevos vocales para el Consejo de Administración de la Autoridad Portuaria de Baleares @PortsdeBalears https://t.co/O3qw1…\nRT @PuertosEstado: Durante esta semana, una mujer portuaria será nuestra protagonista cada día. Comenzamos con @IreneSoutoB del @PuertoACor…\nFermín Aramburu: "Els pràctics portam les maniobres a les venes"\nCom acaba un bilbaí a Maó?\nLes oficines de l'APB al port de la Savina es traslladaran a la dàrsena de Llevant\nL'Autoritat Portuària de Balears (APB) ha licitat el contracte d'obres de rehabilitació de la primera planta de l'Edifici A del port de la Savina, situat a la dàrsena de Llevant, concretament entre\n11 fars de Mallorca comptaran amb un sistema de comptatge de visitants\nFins a 11 fars de Mallorca i Dragonera comptaran amb un mètode de comptatge de captura de dades d'afluència de visitants.\nL'APB rehabilitarà en breu el far Vell del port de Sóller\nEl far Vell de Sóller, actualment en desús, serà rehabilitat en breu per l'Autoritat Portuària de Balears (APB).\nEl port de la Savina compta amb un nou edifici per a la confraria de pescadors de Formentera\nLa Confraria de Pescadors de Formentera compta amb un nou edifici al port de la Savina sufragat per l'Autoritat Portuària de Balears (APB).


Airbnb confia en una regulació de l'activitat per part de la Generalitat ben aviat - El Gerió Digital\nAirbnb confia en una regulació de l'activitat per part de la Generalitat ben aviat\nLa companyia diu que no pot saber quants pisos s'anuncien\nDissabte, 28 de novembre de 2015 11:11h\nEl director general d’Airbnb a Espanya i Portugal, Arnaldo Muñoz © ACN\nACN / Baix Empordà, Alt Empordà, Garrotxa, Pla de l'Estany, La Selva, Gironès, Ripollès / Castell-Platja d'Aro\nEl director general d'Airbnb a Espanya i Portugal, Arnaldo Muñoz, confia que el Govern regularà en els propers mesos l'activitat de lloguer d'habitacions entre particulars. A l'estiu, l'executiu català va anunciar un decret per posar ordre a aquesta activitat però encara no s'aplica. En el marc de la Trobada d'Economia de s'Agaró, Muñoz ha lamentat que l'estat espanyol és l'únic del marc europeu que encara no ha legislat el sector de l'economia col·laborativa però s'ha mostrat confiat que s'acabarà incorporant a "l'entorn únic europeu".\nLa companyia al·lega que no pot donar dades sobre quants pisos es lloguen tot i no constar al registre d'habitatges d'ús turístic perquè les dades estan a Irlanda. Airbnb és l'empresa líder en l'àmbit de l'economia col·laborativa pel que fa a l'habitatge. Està present a 190 països de tot el món, acumula més de 2.000.000 anuncis de particulars que ofereixen les seves cases i té més de 60 milions de clients. Segons la companyia, el 85% de la facturació reverteix en els mateixos particulars i el 15% restant va a la companyia.\nA molts països d'Europa aquesta nova forma d'economia entre particulars ja està regulada però a l'estat espanyol encara no. A més, en el cas de l'Estat, les competències estan transferides a cada comunitat autònoma i, per tant, cal una normativa específica per posar ordre en aquest nou sector.\nEl primer de posar fil a l'agulla va ser el govern català, que a l'estiu va anunciar un decret regulador d'aquest sector. En essència, els particulars que oferissin el seu habitatge haurien d'estar-hi empadronats i viure-hi regularment i, a més, cal que facin dos passos importants: donar-se d'alta al registre d'habitatges d'ús turístic (el número del registre haurà d'estar visible en qualsevol anunci) i, per tant, pagar la taxa turística per cada hoste que acullin.\nAquesta regulació, però, encara no s'aplica. En el marc de la Trobada d'Economia de s'Agaró, el director general d'Airbnb a Espanya i Portugal, Arnaldo Muñoz, s'ha mostrat confiat que en els propers mesos aquesta activitat s'hagi legalitzat. El 2014, la Generalitat ja va sancionar amb 30.000 l'empresa per no complir la llei d'apartaments turístics, és a dir, per donar publicitat a habitatges que no s'han donat d'alta al registre. "Aquestes sancions estan recorregudes", ha apuntat Muñoz.\nLes dades dels pisos il·legals, a Irlanda\nL'alcaldessa de Barcelona, Ada Colau, va aprovar a l'estiu una moratòria d'un any per donar noves llicències turístiques. Això complica encara més el futur de plataformes com Airbnb. "Tant a Barcelona com a les grans ciutats tenim un converses per construir un marc de col·laboració", diu Muñoz.\nFa unes setmanes, el consistori va demanar una reunió amb el portal per poder saber quants pisos s'anuncien al web tot i no estar donats d'alta. Segons al·lega Muñoz, aquesta és una informació que no poden tenir perquè la plataforma tecnològica està a Dublín i no poden disposar d'aquesta informació.\nD'altra banda, Muñoz ha dit que cal distingir l'activitat d'Airbnb –que ell qualifica "d'economia entre particulars"- de la regulació dels apartaments turístics. "Cal posar les coses més fàcils als particulars, sabem que el 50% de la gent que s'anuncia a Airbnb ho fa per poder pagar la hipoteca o els rebuts de la llum", ha manifestat.


El Govern aprova nous projectes per valor d'1,9MEUR per prevenir incendis forestals La República\nACN Barcelona.-El Departament d’Agricultura, Ramaderia, Pesca i Alimentació (DARP), juntament amb l’empresa Forestal Catalana, SA (FCSA), ha aprovat 19 projectes de prevenció d’incendis per un valor d’1,9 milions d’euros. Els […]\nACN Barcelona.-El Departament d’Agricultura, Ramaderia, Pesca i Alimentació (DARP), juntament amb l’empresa Forestal Catalana, SA (FCSA), ha aprovat 19 projectes de prevenció d’incendis per un valor d’1,9 milions d’euros. Els projectes, a diferents punts del territori, inclouen actuacions de millora de la xarxa viària així com construcció i manteniment de punts d’aigua o projectes d’hidrologia per evitar l’erosió i per a la protecció d’infraestructures. Destaca el projecte de millora de la xarxa viària a les Terres de l’Ebre, per un valor de 410.000 euros. Aquest permetrà adequar més de 180 km de camins del massís del Port per facilitar el pas als vehicles d’extinció d’incendis.\nA les comarques de Tarragona destaca el projecte per construir i mantenir punts d’aigua de la xarxa bàsica de prevenció d’incendis. Altres obres aprovades permetran continuar els treballs d’hidrologia a la conca del riu Cardener, a la comarca del Solsonès, per prevenir els efectes de les pluges torrencials tant sobre els boscos com sobre les infraestructures, juntament amb altres projectes que permetran restaurar boscos dels efectes de catàstrofes naturals d’anys anteriors. Totes les obres formen part del Pla econòmic financer que el Departament d’Agricultura, Ramaderia, Pesca i Alimentació estableix amb l’empresa Forestal Catalana, SA per a obres centrades principalment en la prevenció d’incendis. La inversió prevista per al període 2014-2022 puja a més de 17 milions d’euros, dels quals ja se n’han executat 12,5. Les noves actuacions, per valor de gairebé 2 milions, se sumen a aquests 12,5.


Saber més respecte al cognom Abatini és saber més sobre aquelles persones que amb tota probabilitat comparteixen uns orígens i avantpassats comuns. Aquest és el motiu pel qual és freqüent que el cognom Abatini sigui més abundant en uns certs països del món en concret que en uns altres. En aquesta pàgina és possible conèixer quins són els països del planeta en els quals existeix una major quantitat de persones amb el cognom Abatini.\nEl cognom Abatini en el món\nLa globalització és un fenomen que ha fet que els cognoms es difonguin molt més lluny de de el país en què es va originar, de manera que podem trobar cognoms asiàtics a Europa o cognoms americans a Oceania. De la mateixa manera ocorre en el cas de Abatini, que com es pot comprovar, és possible assegurar que és un cognom representat orgullosament en gairebé tothom. D'igual manera existeix països en els quals certament el nombre de persones amb el cognom Abatini és major a la de la resta de països.\nEl mapa del cognom Abatini\nL'oportunitat d'informar-se en un mapamundi sobre quins països posseeixen una major quantitat de Abatini en el món, és de gran ajuda. Col·locant-nos sobre el mapamundi, damunt d'un país concret, som capaços de veure la xifra exacta de persones que porten el cognom Abatini, per a aconseguir així la informació precisa de tots els Abatini que pots trobar en l'actualitat en aquest país. Tot això ens ajuda també a comprendre no solament d'on és oriünd el cognom Abatini, sinó també d'en quina manera s'han desplaçat i s'han traslladat les gents els orígens de les quals formen part de la família amb el cognom Abatini. De la mateixa manera, podem veure en quins països s'han arrelat i desenvolupat, motiu pel qual si Abatini és el nostre cognom, resulta atractiu saber a quins altres llocs del globus és possible que migrés alguna vegada un avantpassat nostre.\nPaïsos amb més Abatini del món\nSi ho mires atentament, en aquesta web et presentem tot allò que és important perquè puguis tenir la informació real de quins països tenen un major número de Abatini en tot el planeta. D'igual manera, és possible veure'ls de forma molt gràfica en el nostre mapa, en què els països en els quals resideixen una quantitat major de persones amb el cognom Abatini poden veure's pintats en un to més fort. D'aquesta manera, i amb un simple cop de vista, pots localitzar sense dificultat quins són els països en els quals Abatini és un cognom més freqüent, i en quins països Abatini és un cognom insòlit o inexistent.


Charlotte Salomon: d’Auschwitz al Monestir de Pedralbes La República\nCharlotte Salomon: d’Auschwitz al Monestir de Pedralbes\nBarcelona acull per primera vegada una exposició dedicada a Charlotte Salomon, artista jueva de talent precoç i vida curta, perquè tenia només 26 anys quan va ser deportada i assassinada […]\nUna periodista pren notes a l'exposició dedicada a Charlotte Salomon al Museu de Pedralbes / ACN\nBarcelona acull per primera vegada una exposició dedicada a Charlotte Salomon, artista jueva de talent precoç i vida curta, perquè tenia només 26 anys quan va ser deportada i assassinada al camp de concentració nazi d’Auschwitz. El Reial Monestir de Pedralbes és la seu d’una mostra titulada com la seva gran obra, Vida? o teatre?, amb una àmplia selecció de l’ingent conjunt de guaixos creats durant el seu exili a França, gràcies als quals l’artista va superar emocionalment un trauma familiar. Una artista “de primera magnitud” i una obra d’una “gran complexitat”, apunta el comissari Ricard Bru, que ha quedat desplaçada per raó de la “construcció masculina de la historia de l’art” i que “convé recuperar i difondre”.\nCharlotte Salomon (1917-1943), artista jueva alemanya, tenia només 26 anys quan va ser deportada i exterminada a Auschwitz. La seva vida va estar marcada per l’amor i la mort i una història familiar de patiment que la va conduir a refugiar-se en l’art com a via catàrtica i de salvament.\nDe fet, la seva gran obra, Vida? o teatre?, passa per haver estat la seva taula de salvació (emocional) durant els anys d’exili al sud de França (1940-1942), una època en què no només va haver de fugir del nazisme sinó també afrontar les revelacions familiars que tant la seva mare com la seva àvia s’havien suïcidat.\nA través dels 782 guaixos que formen la seva gran obra Salomon va mirar e descriure la seva vida per trobar-se a si mateixa, per superar el passat i per mirar de viure un present efímer a les vigílies de l’Holocaust. L’exposició que acull el Monestir de Pedralbes mostra més de 200 d’aquests guaixos, que es conserven al Jewish Historical Museum d’Amsterdam.\nPel comissari de l’exposició, el doctor en Història de l’Art Ricard Bru, és una ocasió excepcional per Barcelona i pel país de descobrir l’artista, mai abans exposada aquí. El motius, al seu parer, la seva vida efímera però també “la construcció masculina de la història de l’art”. Aquest oblit històric és el principal argument per a la ubicació de l’exposició al Monestir de Pedralbes, un dels eixos principals de la seva programació expositiva són les línies de recerca i divulgació d’estudis de gènere i espiritualitat, especialment de “dones silenciades”.\nUna artista “de primer nivell”\nL’obra de Salomon és “de primer nivell”, sosté el comissari. A Vida? o teatre?, la seva gran aportació en la seva curta existència, l’artista hi va descriure la seva vida, amb elements de ficció, desenvolupant una col·lecció extraordinàriament rica de guaixos on s’hi barreja la música, el cinema, la literatura o el teatre, explica Bru.\n“Amb les seves increïbles capacitats artístiques de beure de l’avantguarda de l’època va crear una obra en molt poc temps, molt complexa i que defineix molt bé el seu estat d’ànim i les seves ganes de viure”, tota una ironia per algú que acabava de descobrir la seva autèntica història familiar i que estava a punt de ser deportada i assassinada a un camp de concentració.\n“No és només una obra sobre una vida de patiment, o sobre amor, o sobre temes de gènere, és una obra en què hi ha un equilibri molt subtil entre molts elements que sumats la converteixen en una obra de primera magnitud, en temps de l’Holocaust i que parlen de tota una època”, entén el comissari.\nL’exposició al Monestir es completa amb un espai separat introductori, a les Sales del rebostet, per emmarcar la figura i l’obra de Charlotte Salomon. Cronologia vital, dos audiovisuals que sintetitzen la seva vida a Berlín (fins 1938) i al sud e d França (1938-1942), i finalment uns interactius que aprofundeixen en aspectes de la seva obra principal i que dóna nom a la mostra.


Esplais i agrupaments - Diari de Girona\njordi serrano 05.08.2016 | 00:00\nUn dels moviments més persistents i propis de Catalunya són els esplais. L'esplai, encara que moltes vegades se l'ha volgut oposar a l'escoltisme, és en realitat l'expressió de l'escoltisme popular. Quan Baden Powell es va inventar la idea de relacionar l'educació del temps lliure en la natura va semblar una idea revolucionària. A Catalunya aquesta idea la introdueix uns anys abans Odón de Buen. Però qui era Odón de Buen? Va ser catedràtic d'Història Natural de la Universitat de Barcelona i ni més ni menys que l'introductor del darwinisme a Espanya. Va ser el primer professor universitari que va portar els seus alumnes d'excursió a Gavà, Castelldefels, el Papiol, Montserrat, Blanes, Delta de l'Ebre, Olot, Montseny, Sant Llorenç, etc. Odón de Buen va ser, doncs, metafòricament, el primer monitor d'esplai.\nAquests dies els esplais i els agrupaments estan realitzant les seves activitats d'estiu: casals, colònies, campaments i rutes. Els monitors i els caps fan una tasca extraordinària, transmeten una cosa sensacional: l'altruisme. Els moviments de lleure eduquen en valors humanistes en un moment en què tothom ho diu i ningú sap què vol dir. Eduquen nens criats entre cotó fluix -altres amb greus problemes socials- i els donen autonomia personal, però també el més important: autonomia moral. Les activitats d'estiu eduquen en l'austeritat de veritat, la que ens explicava Enrico Berlinguer, el gran líder del Partit Comunista Italià.\nPerò no sé per què tot aquest món té mala fama, mala premsa. Fins i tot se'ls critica de kumbaiàs com una cosa negativa. Si ho analitzes veus que moltes de les cançons són en realitat himnes revolucionaris. Pots trobar la Cançó de Rosa Parks, «vine cap al davant de l'autobús. Tu em trobaràs allà», referida a la primera dona negra que es va asseure davant de l'autobús i va iniciar la lluita pels drets civils als EUA, o La vall del riu vermell, una cançó tradicional folk probablement canadenca, versionada per Woody Guthrie i Bill Haley & His Comets. La cançó també va ser cantada en una versió pel mític Batalló Lincoln, pertanyent a les Brigades Internacionals. O fins i tot el Joan Petit com balla respon a les tortures sofertes per un pagès occità a la revolta antifiscal contra el rei Lluís XIV anomenada dels Crocants. Altres l'atribueixen a la resistència contra al tractat dels Pirineus. Per què, doncs, tenen mala fama? Precisament perquè eduquen en valors contraris a l'afany de lucre i canten cançons revolucionàries. Cada dia que passa els esplais i el agrupaments més falta fan. S'ha demostrat que són la millor escola per a la ciutadania, potser per això no reben el reconeixement que es mereixen?


Qui passa comptes amb Quim Torra? - El triangle\nBorja Vilallonga, l'exdirector de la revista El Temps i fill de l'exconsellera de Cultura Mariàngela Vilallonga, ha tornat a assenyalar l'expresident de la Generalitat Quim Torra. Ara, en un article titulat "El cop d'estat", publicat al Diari de Girona.\n"El passat dia 10 de març, la meva mare va suggerir al president de la Generalitat, Quim Torra, que calia tancar les escoles i instituts de Catalunya a fi d'aturar el coronavirus. La resposta va ser la de preguntar-li si s'havia tornat boja, ja que aquella mesura dràstica «causaria alarmisme i no resoldria res»", comença una peça que assenyala que, de la mà de la lluita contra la pandèmia, ha emergit un autoritarisme soft, i que la Generalitat de Catalunya la governen gestors de "la colònia catalana" que fan "la feina bruta" a Pedro Sánchez, a qui també critica.\nVilallonga hi afegeix: "Tres dies més tard la Generalitat tancava les escoles. El que va venir després va ser un seguit de desinformacions letals i la negativa governamental d'acceptar la realitat. No solament es va minimitzar l'impacte del virus, sinó que es va envilir l'ús de les mascaretes durant setmanes i la majoria de polítiques van ser erràtiques, porugues i absurdes".\nEl fill de l'exconsellera de Cultura, que va difondre a les xarxes fotos d'una celebració familiar just després que la seva mare deixés el govern -i aparentment motivada per aquest fet-, era l'interlocutor d'una conversa de Whatsapp amb el mateix Torra revelada el 2018, en la qual s'oferia a promocionar-lo com a president de la Generalitat, possibilitat que Torra llavors no veia clara perquè creia que ni el PDECat ni ERC l'acceptarien. Vilallonga, que va ocupar un lloc a la llista electoral de Jordi Graupera a l'alcaldia de Barcelona, ha retret a Torra que ha actuat com una "titella", practicant com a president l'autonomisme que en aquella conversa de Whatsapp lamentava i atribuïa, almenys, a les cúpules del PDECat i ERC.\nPrevLa pandèmia en un estat en fallida


OBRINT ELS ULLS A LA COOPERACIÓ\nCompartim la crònica de l'acte d'entrega del projecte En la Recerca pel Desenvolupament de premis que va tenir lloc el passat 5 de maig. Destaquem que l'autora d'aquesta crònica és la Laura Cercós, participant del projecte en la passada edició.\nL’ACPP i l’Escola Lliure el Sol col·laboren un any més en “En la Recerca pel Desenvolupament” per acostar els joves al món de la cooperació.\nConèixer i entendre és el primer pas per a la transformació social. I és que romandre passius davant les injustícies és sinònim de desconèixer que el canvi és possible.\nPrecisament conscienciar és el que busca En la Recerca pel Desenvolupament, el programa conjunt entre l’ACPP i l’Escola Lliure el Sol que des de fa sis anys tutoritza els treballs de recerca d’aquells alumnes interessats en les temàtiques socials. Any rere any, el projecte aconsegueix despertar la inquietud dels joves que hi participen i dotar-los d’eines per contribuir a canviar allò que no els agrada. “El que volem és que els treballs no s’aguantin només en paper, sinó que tinguin continuïtat”, explicava el Rai, de l’Escola Lliure el Sol, en l’entrega de premis de la sisena edició del projecte.\nEl divendres 5 maig la salà Martí l’Humà del Museu d’Història de Barcelona s’omplia d’exemples de com es pot millorar la nostra societat. A part dels participants del programa que optaven a viatjar al Marroc, a l’acte d’entrega de premis també hi van assistir diverses personalitats que des dels seus àmbits treballen per a canviar algunes realitats. Des de l’administració, tant en David Llistar, director de Justícia Global i Cooperació Internacional de l’Ajuntament de Barcelona, com en Rafa Crespo, assessor de participació i ciutadania de l’Ajuntament de Badalona, van presentar com les polítiques socials i de cooperació poden ser una resposta a les problemàtiques socials de totes dues ciutats.\nTot i així, darrere de qualsevol solució política sempre cal l’impuls i la força de les persones. Això es va fer evident amb la intervenció de l’Enric Canet, Director de Relacions Ciutadanes del Casal d’Infants del Raval. Canet va compartir l’exemple de com mitjançant petits gestos sumats a l’esforç de les persones d’un barri es pot aconseguir una experiència transformadora molt exitosa. El mateix objectiu persegueix el col·lectiu RUIDO Photo i així ho va explicar el fotoperiodista Edu Ponces. Aquesta organització té clar que les imatges potents i el periodisme compromès poden canviar alguna cosa.\nCom deia Joan Maragall, “petites accions poden salvar la humanitat i poden salvar el nostre planeta”. Això ho tenen molt clar els participants d’En Recerca pel Desenvolupament i per això, per no deixar els treballs de recerca en una recerca morta, els participants d’enguany han començat la identificació d’un projecte d’educació en el lleure per dur a terme al Marroc, durant el viatge dels guanyadors d’aquesta VI edició. “Després d’acabar el treball, et dóna l’oportunitat de contribuir realment en la societat”, explicava el Joan, un de les participants.\nFinalment, va arribar el moment d’entregar els premis als millors treballs de recerca del projecte. El tercer premi va ser pel Joan Muñoz i el seu treball de recerca sobre els transgènics i la fam al món. Com bé va explicar ell, el seu projecte va començar sent una “recerca científica, però es va acabar convertint en una recerca personal” de respostes sobre per què segueix persistint la fam al món i quin paper pot tenir la biotecnologia per solucionar-ho.\nEn segon lloc va quedar l’Eduardo de Miguel amb el seu treball sobre la construcció d’un generador elèctric per a països del sud. Tot i no haver aconseguit tot el que es plantejava en un principi, assegurava que aquest projecte li ha obert els ulls al món de la cooperació i que el canvi que perseguia amb el seu treball de recerca no ha fet més que començar.\nEl primer premi va ser per la Carolina Rovira, que va fer el treball de recerca sobre la crisi de persones refugiades a Europa. Un treball immens en què va parlar amb refugiats arribats a Alemanya i que per sobre de tot ha suposat l’inici un viatge personal cap el coneixement de la major crisi humanitària dels últims temps.\nCom la Carolina, l’Eduardo i el Joan, també la resta de participants d’aquesta edició i les anteriors han obert els ulls davant un món, el de la cooperació, que fins aleshores desconeixien. El projecte d’enguany, a més, no finalitza aquí. Encara queda esperar que els guanyadors tornin del viatge i comparteixin amb els companys tot el que han après. En realitat, però, aquesta experiència no finalitza mai, i En Recerca pel Desenvolupament no és més que el primer pas per deixar de romandre indiferents davant allò que ens envolta.


No hi ha dubte que les farmàcies compleixen un paper social. Més enllà de la venda de medicaments, les farmàcies cobreixen una tasca de proximitat entre els pacients i el farmacèutic, el cual, com a professional de la salut proper i a peu de carrer, aporta conociminento, consell i experiència.\nCom a ciutadans, disposar de les farmàcies a peu de carrer sempre és una referència pel que fa a la cura de la salut i el contacte amb el farmacèutic sempre és proper, de qualitat i de confiança.\nPer la seva ubicació propera als pacients i el seu fàcil accés, les xarxes de farmàcies al nostre país són ubicacions estratègiques per entre altres coses, la instal·lació de desfibril·ladors. No hi ha dubte que a causa de la situació estratègica de les farmàcies i la condició de salvavides dels desfibril·ladors, la combinació, sinergies i simbiosi entre tots dos és perfecta.\nUna farmàcia, un desfibril·lador BATEGA\nQuan parlem d'empreses pioneres en instal·lació d'aparells desfibril·ladors en farmàcies, parlem de Batega. Tenim una àmplia experiència en instal·lació, manteniment i formació d'aparells desfibril·ladors per a farmàcies i y altres estableciments.\nPodem aportar els nostres anys d'experiència i el personal mèdic qualificat per aportar un valor afegit d'excel·lència per a tots els nostres clients. Ja tenim una àmplia experiència i moltes farmàcies de tota la geografia nacional han confiat en Batega.\nA Batega volem difondre el nostre coneixement i experiència en Suport Vital i fomentar el desplegament de desfibril·ladors automàtics en farmàcies i en altres ubicacions adequades.


PER QUÈ ENS HEM DE RASPALLAR LES DENTS ABANS DE DORMIR? - Clinargent Dr. David Julià\nPER QUÈ ENS HEM DE…\nRaspallar-nos les dents abans de dormir és més important que fer-ho al matí o al migdia. Per què?\nMalgrat que cada persona és única i té unes necessitats d’higiene bucodental diferents, la recomanació general és que hem de raspallar-nos les dents un mínim de dues vegades al dia, durant dos minuts, a més d’utilitzar almenys una vegada el fil dental i els raspalls interdentals. El moment ideal per fer-ho no ha de ser necessàriament després de menjar, a vegades és més convenient raspallar-nos abans d’ingerir certs aliments. Generalment, escollim fer-ho després d’esmorzar, dinar i sopar, o després d’esmorzar i sopar si ho fem només dues vegades al dia.\nPerò per què és pitjor no raspallar-nos les dents abans de dormir?\n1. Els bacteris tenen més temps per fer-nos mal.\nAmb el nostre horari, els tres principals àpats tenen entre ells un espai de 6-7 hores; i des del moment d’anar a dormir fins a l’endemà després d’esmorzar, poden passar més de 10 hores. Per tant, el tram nocturn és el que permet als bacteris treballar més temps.\nLa primera amenaça que apareix sobre el nostre esmalt després d’un temps sense raspallar-nos s’anomena biopel·lícula dental, i necessita unes 12 hores per a formar-se. Sobre ella començarà a acumular-se i formar-se el biofilm bacterià o placa bacteriana. Si escurcem els temps entre higiene i higiene, no donarem l’oportunitat que es formi, i tindrem menys possibilitats de patir càries o inflamació de genives (gingivitis o periodontitis).\n2. Produïm menys saliva\nLa saliva protegeix les nostres dents de dues maneres: regula el pH neutralitzant els àcids generats per la fermentació dels aliments, i ajuda a la remineralització dentària gràcies al contingut de calci i fosfats. Malgrat tot, la segregació de la saliva segueix un cicle circadià en el nostre organisme, que significa que a la nit segreguem menys quantitat i, com a conseqüència, la boca queda desprotegida i els bacteris poden adherir-se més fàcilment a les nostres dents.\n3. Disminueix el pH de la boca\nDurant la nit, el pH de la cavitat oral disminueix, creant un ecosistema més àcid i, per tant, més propici per al creixement de les bacteris causants de les malalties periodontals i de les que afecten els portadors d’implants.\nDesprés de valorar aquests factors, el millor que podem fer és raspallar-nos les dents abans de dormir per evitar aquests mals.


El BQ Martinenc, a un pas de la glòria | FC Martinenc\nInici » Sèniors » El BQ Martinenc, a un pas de la glòria\nSICORIS 60 - 71 BQ MARTINENC\nTercer i últim desplaçament a terres de Lleida on, tot i ser favorits davant el cuer de la categoria ja descendit, el Martinenc no les tenia totes. Un viatge de tants quilòmetres mai és fàcil i menys en aquestes alçades de la temporada, on cada partit és a vida o mort. A pesar de les dificultats, però, els del Guinardó van aconseguir una victòria clau que els permet tenir el primer ‘match ball’ per proclamar-se campions de lliga la setmana que ve.\nEl partit, però, no va començar com es podia esperar i els dubtes es van apoderar d’un equip que no va estar encertat en els dos primers quarts. Tant és així, que els d’Hugo González perdien a la fi del primer quart 16-13 i se’n van anar al descans dos punts per sota.\nPerò aixecar-se en els moments difícils està a l’abast dels campions, i els vermells ho van fer quan més calia. En una segona part molt seriosa, els del Guinardó es van mostrar molt més contundents en defensa i més encertats en atac, i amb un parcial de 10-22 en el tercer quart van aconseguir donar la volta al marcador. I en el darrer, l’equip va rematar la feina consolidant l’avantatge amb el 60-71 final.\nUna victòria que, sumada a la derrota del Ciutat Vella, un dels dos perseguidors del Martinenc en el lideratge, fa que el conjunt del Guinardó es pugui proclamar la setmana que ve a casa contra l’altre gran rival en la lliga, els Escolapis de Sarrià.\nPARCIALS: 16-13 / 32-30 / 42-52 / 60-71.\nEl BQ sub-25 Femení segueix depenent de si mateix per assolir el títol de lliga…\nEl Sub-25 Femení tanca el 2018 sense conèixer la derrota\nAnar millorant a poc a poc i buscar objectius cada vegada més elevats. Aquest és…\nEl BQ Masculí remunta i s’endú un triomf vital


L'Ateneu proposa el model de cooperativa per a empreses a punt de tancar - Regió7 :: El Diari de la Catalunya Central\nL'Ateneu proposa el model de cooperativa per a empreses a punt de tancar\nacn 14.03.2019 | 23:18\nL'Ateneu proposa el model de cooperativa per a empreses a punt de tancar Regió7\nL'Ateneu Cooperatiu de la Catalunya Central acaba d'editar una guia per donar a conèixer les cooperatives i com la seva creació pot ser una solució per a aquelles empreses que estan a punt de tancar o per a aquelles persones que en volen agafar el relleu. Els motius que posen punt final a una activitat són diversos, i van des de la jubilació fins a la defunció del propietari o, per la crisi d'activitat, per exemple.\nLa coordinadora de l'Ateneu, Alba Rojas, va explicar ahir que són molt poques les empreses o emprenedors de la Catalunya Central que han optat per aquesta opció. Rojas ho acusa sobretot a un problema de desconeixement dels avantatges que pot oferir la constitució d'una cooperativa, però també al desconeixement que en tenen moltes administracions i gestories o punts d'assessorament. Segons Rojas, tot i que existeixen al país alguns casos d'èxit, a la Catalunya Central n'hi ha més aviat pocs. És, precisament, per revertir aquesta situació que han ideat la guia en la qual s'explica els passos del procediment i tots els tràmits necessaris per poder convertir un negoci en una cooperativa.


Torb Teatre estrena la seva nova obra al Tantarantana de Barcelona - FÒRUM.ad\nTorb Teatre estrena la seva nova obra al Tantarantana de Barcelona\nOn: 24/01/14 20:58\nTorb Teatre ja té a punt una nova obra i la donen a conèixer a Barcelona. La companyia professional pirinenca estrena aquest cap de setmana ‘Tot el que sempre has volgut saber sobre la vida sexual de Shakespeare i mai no has gosat preguntar’.\nLa proposta estarà en cartell al teatre Tantarantana els dos propers caps de setmana. Concretament, aquest divendres, dissabte i diumenge, i els dies 31 de gener i 2 de febrer. Els divendres i dissabtes, les representacions seran a les 8 del vespre; i els diumenges, a 2/4 de 7 de la tarda.\nLa creació de Torb Teatre sobre la vida sexual de William Shakespeare s’ha desenvolupat basant-se en els sonets que va deixar escrits el cèlebre escriptor anglès. Sota la direcció de Cacu Prat, els intèrprets són l’urgellenc Joel Pla, la cerdana Maria Bosom i l’andorrà Lluís Cartes, que per a l’ocasió fa el paper protagonista i també n’ha composat la música. Les traduccions les han dut a terme Gerard Vergés i Txema Martínez.\nPrevious Post: Els duaners diuen que si s’opta per la vaga s’hauria de fer extensible a tota l’Administració\nNext Post: Algú dimiteix al país dels corruptes!


5 propostes per millorar l’escriptura de les emocions – Raquel Picolo\nSer conscient i entendre les nostres emocions ens ajuda a relacionar-nos amb nosaltres mateixos i amb els altres, i a crear personatges amb un món emocional de veritat. Per poder escriure emotiu i emocionant cal, en primer lloc, que aprenguem a ser conscients de les nostres emocions.\nLa consciència emocional es pot entrenar. Aquí et poso cinc activitats molt efectives:\nObserva i posa nom a les teves emocions.\nFes el seguiment d’una emoció en concret, una que coneguis bé, al llarg de tot el dia. Quantes vegades la sents, en quin context, amb quina intensitat?….\nConstrueix el teu vocabulari emocional. Pensa en una emoció per cada lletra de l’alfabet.\nPensa en emocions relacionades, amb intensitats variables. Per exemple, irritada, molesta, enfadada, furiosa. Fabrica famílies d’emocions. Quantes n’has trobat?\nAnota els teus sentiments en un diari. Agafa’t uns minuts cada dia per escriure sobre com et sents i per què. També pots expressar les teves emocions de forma creativa: dibuixant, amb un poema, una prosa poètica o simbòlica.\nSigues conscient de les teves emocions i toca el cor dels teus lectors.\nTallers d’escriptura al Pirineu. Emocionants, especials, escrits amb el cor. Clica!\n– Roda de premsa SOL SOLET – TNC – 2018.03.02 (temp. 17/18 – RdP 066) — Voltar i Voltar … per les Arts Escèniques\nLa màgia del diari íntim


Florentino Pérez nega que la sortida de Messi sigui part del seu pla\nLa RFEF també es posiciona contra l'acord entre la Lliga i el fons d'inversió CVC\nEl president del Reial Madrid Florentino Pérez Juan Medina / REUTERS\nBarcelonaDesprés de l'acusació de Jaume Llopis, ja exmembre de la comissió Espai Barça, Florentino Pérez ha emès un comunicat en la seva defensa. Llopis va insinuar que la sortida de Messi amb destí París afavoria directament el Reial Madrid, ja que l'arribada de l'argentí al Parc dels Prínceps acostaria Mbappé al Santiago Bernabéu, una de les obsessions de Pérez. "Entre el CEO del Barça i Florentino convencen Laporta de fer fora a Messi", va dir Llopis. La defensa del president blanc arriba enmig de l'aferrissada guerra entre el club de Chamartín i Javier Tebas, amb la RFEF pel mig.\nEn el comunicat oficial de Florentino Pérez, el president blanc nega tenir cap relació amb el CEO del Barça, Ferran Reverter, i assegura que ha coincidit amb ell tan sols dues vegades. Segons Pérez, va veure Reverter per primera vegada fa quatre mesos i la segona va ser aquest dissabte, i com afirma el promotor de la Superlliga, va ser "amb el president Joan Laporta i el president Andrea Agnelli (Juventus), quan ja s'havia produït el comunicat oficial sobre Messi”.\nAmb aquest argumentari, el president madridista defensa que realment no es pot pensar que hagi tingut res a veure en la mudança de Messi. "És impossible que jo hagi tingut alguna influència en la sortida de Messi ni en cap altra decisió del FC Barcelona". En el final del comunicat, Pérez demana a Llopis que faci un pas enrere en la seva acusació. "Espero que Jaume Llopis rectifiqui com més aviat millor aquestes declaracions”.\nRàpidament Llopis ha contestat Pérez i ha matisat les seves paraules. "Possiblement m'he excedit en valorar com a amistat la relació entre el senyor Florentino Pérez i (Ferran) Reverter". Tot i aquesta disculpa, Llopis segueix pensant que hi ha un efecte dòmino que comença amb el rebuig a la proposta de CVC i acaba amb Mbappé vestint de blanc. "Els fets recents em donen la raó, ja que al no acceptar la proposta de la Lliga i CVC per part del senyor Florentino i el Barça, la sortida de Messi ha estat obligada, s'ha formalitzat el seu fitxatge pel PSG i qui sap si la porta ha quedat oberta perquè Mbappé acabi al Reial Madrid".\nEl xou de Tebas\nPocs saben que Gary Hoffman és el president de la Premier League, o que Nathalie Boy de la Tour dirigeix la lliga francesa. En canvi, Javier Tebas és conegut popularment, més per les seves sortides de to i desafiaments als clubs que no pas per cap altra cosa. En especial, el president de la LFP destaca per la seva activitat a Twitter, xarxa social en què tendeix a deixar la seva opinió. Aquesta vegada, un nou assalt en el combat entre Tebas i la Federació Espanyola de Futbol (RFEF).\nLa RFEF ha emès un comunicat en el qual es posiciona totalment en contra de l'acord entre la Lliga i CVC. Des de la RFEF consideren que l'acord "augmenta la desigualtat" i alhora "oblida els clubs que disputen competicions no professionals". Des de la Federació tenen clar que l'acord endeutaria els clubs amb unes condicions usuràries.\nCom no podria ser d'altra manera, Tebas ha contestat a la RFEF des del seu Twitter. El president de la Lliga ha comentat de manera irònica que la Federació no va emetre cap comunicat en contra de la Superlliga, que, segons Tebas, "liquidava el futbol espanyol". Tebas remarca que, en canvi, per atacar la Lliga els de la RFEF "no fallen”.\n— Javier Tebas Medrano (@Tebasjavier) 11 de agosto de 2021\nI en el seu xou personal Tebas també ha tingut uns caràcters per a Florentino Pérez, després del comunicat sobre el cas Jaume Llopis. Tebas ha denunciat "el mètode amenaçant" del president blanc i ha acabat dient amb menyspreu que "el Reial Madrid mereix més".\nJavier Tebas Leo Messi Real Madrid Joan Laporta RFEF La Liga Kylian Mbappé


Instruments d'avaluació - Tecnologia IES Vicente Gandía\nPel que fa als instruments d’avaluació es faran servir:\nProves de diagnòstic inicial de curs: una prova de nivell, que es farà dins de la primera quinzena del curs, que permeta el diagnòstic de necessitats d’atenció individual.\nProves d’avaluació per unitat.\nObservació directa del treball i l’actitud a classe.\nActivitats mostrades a la web del Departament.\nActivitats de simulació virtual.\nActivitats per a treballar vídeos i pàgines web.\nProves per competències.\nS’ha de tindre en compte que, a classe, qualsevol moment, tasca o actitud és una mostra avaluable. Així doncs, són elements avaluables:\nDur el material necessari per al desenvolupament de la matèria a l'aula, taller o aula d'informàtica: llibre, apunts, quadern, material de dibuix, pendrive, etc.\nTreball personal (quadern o fulls solts): el qual haurà d'estar ben presentat, net, ordenat i inclourà la matèria desenvolupada a classe amb totes les activitats numerades, realitzades i corregides.\nTreball per a casa: si no es realitzen o presentes les activitats encomanades per a casa es tindrà es valorarà negativament.\nTreball en equip: rigor en el desenvolupament de les activitats, complint el rol assignat a cada alumne, mostrar interés, participar d'una manera activa en les activitats; practicar el diàleg, la negociació i tot amb actituds de respecte i tolerància entre els companys.\nRespecte a les normes de seguretat i higiene del taller de tecnologia.\nRespecte a les normes de convivència, posant especial atenció al dret d'aprendre dels companys, la tasca docent del professorat, així com la integritat del material i de les instal·lacions del Centre i dels bens aliens.\nMostrar interés per aprendre: plantejar qüestions, aclaracions, posar atenció; tant a l'aula, al taller i a l'aula d'informàtica.\nComprensió i raonament.\nRealització de pràctiques i projectes a l'aula, al taller i a aula d'informàtica.\nResolució de les activitats individuals i col·lectives.\nMaquetes i prototips: en les avaluacions on es realitze un projecte tecnològic, es tindrà en compte l'objecte construït (acabat, presentació, ús de materials adequats, ús de les ferramentes de manera adequada i seguint les normes d'higiene i seguretat en el treball, funcionament de la maqueta, etc.). També es considerarà la presentació de l'objecte dins del plaç de temps acordat i la memòria del projecte.\nMemòria del projecte: serà obligatòria quan es realitze un projecte i el professor dirà les parts que ha d'incloure d'acord el curs i el tipus de projecte a realitzar. Sempre haurà de presentar-se per tindre superat el projecte i haurà de ser un treball ben presentat, net i ordenat.\nPràctiques de dibuix, informàtica o amb simuladors.\nProves escrites: les errades ortogràfiques marcades descomptaran i hauran de tornaran-se a escriure correctament per l'endret del full.


Revisió del 18:45, 3 juny 2014\nRevisió del 10:57, 19 març 2014 (modifica)\nRevisió del 18:45, 3 juny 2014 (modifica) (desfés)\nEn el segle XVIII ocupaven una posició central en la xarxa comercial del Nord de les Planures, on canviaven [[cavalls]], vestits i pells de bisó per fusells, ganivets i altres manufactures. El 1729 foren visitats pel francès [[La Verandrye]] i el 1794 per l'anglès del Canadà [[David Thompson]], qui volia establir-hi una fortificació anglesa i els calculà en 1.330 hidatsa i 1.520 mandan. Els anomenaren ''Gros Ventre''. Els sahnish els anomenaren '''Wiitas how nu''' (Ben vestits).\nForen visitats per '''Lewis i Clark''' el 1804, i foren rebuts pels cabdills '''Black Moccasin''' i '''Kokookes''' (conegut pels anglesos com The One-Eyed i pels francesos com La Borgne) i el 1832 per [[William Catlin]], qui va retratar llurs costums i els calculà en més de 2.000 individus. Però el 1837 patiren una forta epidèmia de [[verola]] que unida a la fam i el fred els reduí en un 60-70 %. Això els obligà el 1845 a unir-se amb els mandan que restaven, i comandats pel cap Poor Wolf i el vident Missouri River, remuntaren el [[Missouri]] i fundaren la vila Like-a-Fish-Hook, que fou un important centre comercial fins elal 1880 i on també es dedicaren a l'agricultura i a la ramaderia.\nEl 1851 signaren amb els EUA el [[Tractat de Fort Laramie (1851)|Tractat de Fort Laramie]], en el qual demanaren protecció contra les incursions dels [[sioux]], i des del 1862 se’ls uniren els [[arikara]], també delmats per les epidèmies. El 1864 es fundà la base de Fort Berthold al seu territori.\nObtingut de «https://ca.wikipedia.org/wiki/Especial:MobileDiff/13518195»


«En les catàstrofes i en les guerres, els pijos sempre hi suquen pa» - Diari de Girona\nEntrevista a Marc Giró. Periodista\n«En les catàstrofes i en les guerres, els pijos sempre hi suquen pa»\nMarc Giró acaba de publicar el seu nou llibre, «Pijos», que presentarà aquesta tarda a les set a la plaça Independència de Girona\nEl periodista Marc Giró, autor de «Pijos». DAYRON VERA\nAterra a les llibreries Pijos (Univers), una guia pràctica que ens deixa veure pel forat del pany l'ecosistema de les grans fortunes a través d'un anàlisi sociològic amb el segell de Marc Giró.\nQuè és ser pijo per Marc Giró?\nLa primera característica és tenir molts diners. Els diners fan el pijo. I després el privilegi que reben a través dels diners. I si són hàbils, que ho són, seran capaços de passar-lo a noves generacions.\nPer què l'interès a retratar aquesta realitat?\nQuan estava a Marie Claire notava que hi havia un tipus de personatges diferents a mi, sobretot a Madrid. I el que els passava és que eren pijos. Tenien un bagatge i una fórmula d'estar al món diferent de la que m'havien explicat a casa meva. I això em va interessar. No només eren els diners, també eren els costums, les tradicions. I el seu estil de vestir, perquè el bon gust és estrictament patrimoni dels pijos.\nCreu que tothom vol ser pijo?\nTenen privilegis, temps i la formula del lleure. És clar que són admirables. I han aconseguit crear cert misteri al seu entorn que els fa desitjables. Per què tenim tanta afició a la Família Reial Britànica? Ells són pijos internacionals de primera divisió. Tenen una fórmula rígida i rituals curiosos, i això fa que siguin atractius. Són els representants de la vida regalada.\nPerò ells volen ser normals.\nÉs una de les seves dèries. Però se'ls veu el llautó. A vegades et trobes pijos dient tacos que semblen cotxers.\nA quina hora s'aixeca un pijo?\nEt diuen que es lleven molt d'hora. No dubto que treballin, però amb un micromoviment tenen un gran rèdit. Amb un petit gest controlen tant les qüestions domèstiques com les grans gestions. Sembla que facin shiatsu.\nI què fan durant el dia?\nFan esport i es reuneixen entre ells. Els pijos no fan zumba, necessiten infraestructura i parafarnàlia.\nCatalunya és un país de pijos?\nAquí i a tot arreu. Els pijos són una xarxa. I la seva gestió del temps i de l'espai és molt diferent. Ells, en dos dies, van a Londres, salten a Tòquio i viatgen a Cadaqués. Els pijos es teletransporten i són internacionals.\nHi ha pijos a la política catalana?\nEls Maragall. I els Pujol ho van intentar per activa i per passiva. Però quan t'enganxen, alguna cosa ha fallat. Però el pijo de veritat no apareix als mitjans de comunicació. O potser el mitjà és seu. Hi ha un pijo que és d'on brolla la riquesa, el superhereu. El pijo zero. Aquest ho reparteix amb els seus cosins perquè l'interessa tenir gent ben situada al voltant per servir a la causa pija. Metges, notaris, advocats, arquitectes, polítics. Però també hi ha els que s'enriqueixen de cop. Amancio Ortega, per exemple, és un pijo sideral.\nDiu que són de Barcelona. Però estiuegen a la Costa Brava.\nDetecten perfectíssimament on hi ha el paradís terrenal, que a més a més se'l fan literalment seu. A finals del segle dinou detecten la Costa Brava. Era un lloc feréstec, i qui tenia prou diners per comprar aquesta fera que després domarà? I temps. Ells. Són els primers que arriben al paradís i se l'apropien.\nSón reticents al canvi?\nEls pijos són neòfobs. La novetat no els interessa. Estan instal·lats en el passat i qualsevol cosa podria fer trontollar el privilegi. Però també són pràctics.\nEstarien a favor de la independència?\nEn principi no. Però si de sobte se la trobessin, segurament s'hi adaptarien. Pels pijos la independència podria ser una oportunitat de negoci.\nReciclen els pijos?\nVeuen el canvi climàtic com una oportunitat de negoci.\nLa pandèmia els ha desequilibrat?\nTambé ha estat una oportunitat de negoci. En les catàstrofes naturals i en les guerres, els pijos sempre hi suquen pa.\nI què els posa contra les cordes?\nSi la criada no pot venir a la tarda. Senten que els deixen sols.\nCom és la dieta dels pijos?\nBeuen grans quantitats d'alcohol i per dissimular, mengen. No tenen un gran paladar. Mengen el que els hi donaven quan eren petits. Ensaladilla, croquetes o la cuina de la pasta de full. I molta carn. Però no són foodies.\nDe què parlen entre ells?\nDe res. No tenen grans interessos. Fan veure que sí però no. Els interessa on poden invertir. A les taules pijes sempre conviden actors, escriptors, artistes o polítics que parlen per ells i els amenitzen. Els és igual ser incultes o equivocar-se.\nSi demà es convertís en pijo, què és primer que faria?\nDe moment no moure cap peça. Però me n'acabo d'adonar que això ja és molt de pijo.


Mirada femenina a la Mostra de Cinema Àrab i Mediterrani | Filmoteca de Catalunya\nMirada femenina a la Mostra de Cinema Àrab i Mediterrani\nLa Mostra posa el focus en històries de superació, rebel·lió, violències i esperança, amb atenció especial a les mirades feministes en contextos molt complicats. La programació inclou films com ‘200 mètres’, ‘Talking about Trees’ o ‘Abou Leila’, premiats als festivals de Berlín, Venècia i Sevilla. El cineasta Férid Boughedir serà el protagonista de la secció Clàssics i visitarà la Filmoteca per rebre l’homenatge de la Mostra.\n13 llargmetratges provinents del Marroc, Tunísia, Aràbia Saudita, Algèria, Egipte o Palestina conformen l’oferta de la quinzena edició de la Mostra de Cinema Àrab i Mediterrani de Catalunya, organitzada per l’associació Sodepau per obrir una finestra a la realitat i la creativitat de les veus més recents i destacades del món àrab. La programació d’enguany es divideix en tres seccions diferenciades. En perspectiva. Cartografies de la memòria fa una ferma aposta contra l’oblit amb cinc pel·lícules, quatre de les quals signades per dones cineastes, fet a destacar tenint en compte el pes asfixiant del patriarcat en les societats musulmanes. Mirades d’avui, per la seva banda, selecciona títols que refresquen la nostra percepció o ens mostren realitats invisibilitzades o desconegudes, especialment en altres zones mediterrànies. I Els Clàssics reivindica les creacions pioneres i els que van obrir camí, descobrint al públic un cinema clàssic poc explorat.\nSeran tretze llargmetratges provinents del Marroc, Tunísia, Aràbia Saudita, Algèria, Egipte o Palestina, en una programació que posa el focus en històries de superació, rebel·lió, violències i esperança, i una cura especial en les mirades feministes en contextos molt complicats. Una cita audiovisual que dona veu als anhels, preocupacions, contradiccions i conflictes que travessen els pobles del Mediterrani.\nQuatre llargmetratges dirigits per dones combatives i talentoses destaquen a la secció En perspectiva. Cartografies de la memòria. Dues d’elles, la cineasta Dalila Ennadre i la productora Lamia Chraibi, són al darrere de Jean Genet: notre père des fleurs, un film que, en paraules de la seva directora, “vol ser un diàleg entre els vius i els difunts, una invitació a mantenir units els mons, entre una avorrida revolta humanista i una elegia poètica, sota l’ombra benèfica de Jean Genet, enterrat al Marroc”. Film pòstum d’Ennadre (1966-2020), aquest documental arrodonia la trajectòria de la directora com a lúcida (i autodidacta) cronista de la vida quotidiana al Marroc i com a retratista del paper de les dones a la societat del seu país.\nPel·lícula libanesa amb coproducció espanyola, La guerra de Miguel arriba a la Mostra després de guanyar el premi Teddy de la Berlinale. Barrejant recreacions, animació, entrevistes introspectives i material d'arxiu, aquest documental d’Eliane Raheb segueix la història d’un homosexual que va fugir de l’opressió i la vergonya imposades per la conservadora societat libanesa, per aterrar al Madrid lliure i desenfrenat dels anys 80. Un film que parla de la necessitat de trobar la pròpia identitat, en un retrat catàrtic.\nA Trapped, la directora Manel Khalid escull tres de les moltíssimes històries al voltant de les revoltes i manifestacions a la Revolució egípcia de 2011, amb l’objectiu de representar el malestar de milers de ciutadans que, tancats a casa o atrapats al carrer, demanaven llibertat, un canvi que oxigenés la seva realitat. I, de vegades, buscaven trencar amb els setges emocionals creats per ells mateixos. Khalid, a més, aporta una necessària mirada femenina al seu primer llargmetratge.\nI la periodista algeriana Fatima Sissani debuta al cinema després d’una llarga experiència produint documentals per a televisió amb La langue de Zahra, on examina la immigració i l’exili a través del retrat que fa de la seva mare, 33 anys després d’abandonar les seves muntanyes natals de Djudjura.\nTanca la secció l’opera prima del sudanès Suhaib Gasmelbari, Premi de Públic a la Berlinale 2019, i guardonada als festivals d’Amiens, Atenes, Istanbul i Palm Springs. Talking About Trees és un tragicòmic cant d’amor al cinema que segueix la peripècia de quatre vells directors que es rebel·len contra la trista realitat d’un país que s’ha quedat sense sales de projecció de cine. Un documental apassionant que ha estat comparat amb Buenavista Social Club per la vitalitat dels quatre protagonistes malgrat la seva edat: Ibrahim Shaddad, Suleiman Mohamed Ibrahim, Manar Al Hilo i Al-Tayeb Mahdi.\nA la secció Mirades d’avui hi trobem cinc films. Amb l’aval dels Premis del públic a les Giornate degli Autori del Festival de Venècia i a la secció Historias Extraordinarias del Festival de Sevilla, 200 mètres fa una barreja de drama i road movie tot seguint l’odissea d’un pare de família atrapat a una banda del mur de Cisjordània, mentre la seva família és a l’altre costat. El protagonista, interpretat per Ali Souleiman (vist a films com Paradise Now o El atentado), haurà de fer servir el seu enginy i una gran quantitat de diners per aconseguir travessar aquests 200 metres de distància, curta i infernal al mateix temps, i visitar el seu fill, ingressat a l’hospital. Una producció palestina que, en paraules del seu director, el debutant Ameen Nayfeh, “té un rerefons i una motivació personals, perquè el mur em va separar de la meva família, però també narro una història que he sentit moltes, moltíssimes vegades”.\nLa resistència davant l’inamovible sistema patriarcal és a la base de Scales (La dama del mar), debut al llargmetratge de la directora Shahad Ameen, que torna a l’univers de fantasia que començava a construir al seu premiat curt Eye & Mermaid (2013). Ameen fa servir elements dels contes populars amb tocs fantàstics i poètics, i aporta una enorme força narrativa en la seva aposta pel blanc i negre, per parlar del tràgic destí de les dones a l’Aràbia Saudita. El film ens porta fins a un poblet a la costa on es viu una fosca tradició, un sacrifici ritual on cada família està obligada a oferir una filla a les criatures del mar, per assegurar-se la pesca i la supervivència. Una faula feminista protagonitzada per una noia que ha escapat a la tradició i ha crescut estigmatitzada per la seva rebel·lia.\nLa nit del 13 de novembre de 2015, la dels múltiples atacs terroristes a París, el cineasta marroquí Ismaël el Iraki era a la sala Bataclan quan els assassins van obrir foc. El seu primer llargmetratge, Zanka Contact, s’inspira en l’esgotador viatge cap a la recuperació d’un supervivent que viu envoltat de fantasmes, tot explicant la trobada entre una prostituta i una antiga estrella de rock que creuen els seus camins, s’enamoren i han de fugir de Casablanca perseguits per un violent proxeneta. Amb influències de Tarantino, del Corazón salvaje de David Lynch, i dels spaguetti westerns dels anys 70, la pel·lícula és un crit poderós del seu director: “Vull reclamar el meu dret a la ficció, a la imaginació, a un territori poques vegades ocupat per pel·lícules de la meva regió. El cinema és un encanteri: és una creença en la màgia. Aquesta és, per mi, la postura política de Zanka Contact: reclamar una part en aquest somni compartit, no pel seu tema ni per la seva història, sinó pel seu encís".\nAbou Leila, primer llargmetratge de l’algerià Amin Sidi-Boumèdiene, és un film nerviós i arriscat que ens porta a l’Algèria de 1994, un país trencat pel terrorisme, per seguir dos homes que penetren al desert a la recerca de l’autor d’un d’aquests atacs. Una premissa que anirà evolucionant cap a un viatge entre poètic i surrealista, que reflexiona sobre el pes de la violència en les persones. Sidi-Boumèdiene es va endur el premi de la crítica al D’A Film Festival, i el de millor pel·lícula de la secció Nuevas Olas del Festival de Sevilla.\nPastorales électriques, del marroquí Ivan Boccara, fa servir les eines del documental per construir un testimoni del desenvolupament de les zones més allunyades de l’Alt Atlas, una modernització que està alterant la forma de vida dels pastors que hi viuen. Durant vuit anys, la pel·lícula segueix el procés d’electrificació, i de la desertització, de la muntanya i dona veu als seus habitants, la seva humanitat i poesia però també és un testimoni de la transformació de les muntanyes del Marroc, un punt d'inflexió en la història del país marcat per la sobreexplotació del bosc, l’esgotament dels sòls i les pastures.\nEls clàssics d’enguany: carta blanca a Férid Boughedir\nLa Mostra de Cinema Àrab recupera en cada edició films clàssics àrabs reivindicables pel seu caràcter avantguardista o pel seu contingut revelador. Enguany, per a la secció Clàssics s’ha volgut comptar amb el criteri del tunisià Férid Boughedir, de qui es projectarà la fonamental Un verano en La Goulette (1995). Una aposta per la tolerància com a base de la cultura àrab, que explica l’acord per perdre la virginitat al mateix temps de tres noies adolescents, filles de tres amics de tota la vida. Com els pares, una és musulmana, l’altra és jueva i la tercera és cristiana, i el seu desafiant acord inclou tenir sexe amb nois de religions diferents a les seves. Una deliciosa mirada a conflictes universals (el xoc generacional, el desig sexual de la joventut) des de la particularitat de la societat de Tunísia. I amb Claudia Cardinale al repartiment.\nBoughedir era el guionista d’un altre dels clàssics que es projectaran, Mokhtar (1968), de Sadok Ben Aïcha. Considerada com la tercera de la història del cinema tunisià, aquesta pel·lícula pionera és també rellevant per la seva insòlita mirada als problemes de la joventut del país de fa cinc dècades. I ho fa a partir del funeral d’un jove i cèlebre escriptor que s’ha suïcidat. Un retrat amarg que mostra la transició de Tunísia cap a la veritable independència.\nLa secció Clàssics projectarà també L’homme de cendres (1986), primer llargmetratge del cineasta Nouri Bouzid, rodat després d’haver passat més de cinc anys a la presó i d’haver rebut tortures i maltractaments. Guanyadora de la secció Un Certain Regard al Festival de Cannes i de la Tanit d’Or al Festival de Cartago, explica el previst canvi de vida d’un jove que és a punt de casar-se en un matrimoni concertat i que es resisteix a entrar a la vida adulta, marcat pel trauma d’haver estat violat anys enrere.


Escarxofa & Jazz 2015 | La Capsa]\nESCARXOFA & JAZZ CLAVE DE LUNA FLAMINGO TOURS ISMAEL ALCINA 4TET MARISA OCAÑA QUARTET STRADIXIE'S THE SLINGSHOTS\nEscarxofa & Jazz 2015\n1.500 persones s'apleguen al retorn de l'Escarxofa & Jazz al seu espai original\nDiumenge 12 d’abril teníem una nova cita, arribava el bon temps i L’Escarxofa&Jazz marca el tret de sortida per la vida al carrer, a les terrasses, les festes i la tornada a les places. Com no podia ser d’una altra manera el temps va acompanyar i la nova ubicació també!\nDesprés de 6 edicions fora del seu lloc originari, la Plaça Joan Garcia-Nieto tornava a omplir-se de gom a gom amb una proposta que ha anat creixent any a any. Més de 1.800 persones han gaudit de les propostes musicals i gastronòmiques de la novena edició de l’Escarxofa&Jazz.\nJa des de primera hora del matí la gent arribava per anar reservant taules i instal·lant-se en l’espai. Barrets, algun parasol, protecció solar, compra de les samarretes de Les Escarxofes i de l’Escarxofa&Jazz i molts intentant aconseguir algun tiquet d’arròs. Una mena de litúrgia que es repeteix darrerament\nA les 12h Clave de Luna, amb músics pratencs a les seves files i amb alguns músics convidats a col·laborar, van obrir la jornada amb estàndars de blues, rock i jazz de tots els temps versionats amb elegància i un directe amb conviccions.\nEls stradixie’s van ser la banda de terra, energia i alegria els defineixen. Fins i tot van crear un himne de l’Escarxofa!\nLa proposta més jazzera va venir de l’Ismael Alcina 4tet que, coincidint amb el moment de l’arròs, van apropar-nos la màgia d’aquest baixista gadità i va comptar també amb una veu convidada que va ressaltar encara més els matissos d’una proposta de gran qualitat. Una banda que promet tenir una interessant i llarga trajectòria!\nLa tarda arribava carregada amb l’energia per a que no decaigués la festa! Després de la sempre meravellosa dels Escarxofes era hora d’aixecar-se de la taula i començar a ballar. I amb qui millor que la Miriam Swanson i els Flamingo Tour, força i energia, entrega total i ritme imparable que la gent va rebre de bon grat.\nThe Slingshots ja havien passat per algun escenari pratenc i saben que la seva proposta agrada. Una secció de vents i un directe esbojarrat i intens per presentar-nos Is This Soul?, el seu nou disc acabat de sortir del forn i que està rebent unes merescudes bones crítiques.\nCom sempre, no podem ni volem oblidar-nos de la comunitat de Les Escarxofes del Prat. Són el motor i l’energia positiva d’aquesta festa, a més dels màsters dels arrossos a la nostra ciutat. Sense les més de 80 mans que treballen en aquesta festa amb la il·lusió que ho fan res no seria el mateix. Per això, gràcies infinites a aquesta colla d’amics i amants de l’Escarxofa&Jazz i llarga vida a aquest concert-dinar-festa-espai de trobada!\nEns retrobem a la propera Escarxofa&Jazz! Us deixem amb imatges de la festa, n’hi ha més de 200 per veure-les totes, aneu a aquest enllaç i també un reportatge de Elprat.tv. En breu també compartirem un clip de la festa!\nEscarxofa & Jazz 2017\nUn complex vitamínic perfecte!\nEscarxofa & Jazz 2016\nSaphie Wells & The Swingcats, Swingcaló, Victor Branch i The Excitements\nEscarxofa & Jazz 2014\nSol, bona música, bon menjar i millor ambient


Serveis AluaSoul Carolina (Solo Adultos) Mallorca\nAluaSoul Carolina, un dels millors hotels de Mallorca a prop de la platja. Aquest oasi, pensat específicament per satisfer les necessitats dels adults, combina la tranquil·litat dels massatges i dels llits balinesos amb l’ambient vibrant de la discoteca, els bars de sala i piscina, l’sky bar i la cafeteria. Si el que més desitges és gaudir de la piscina mentre prens el sol, accedeix a la nostra terrassa solàrium amb hamaques, para-sols i llits chill-out (aquests últims, amb un petit suplement).\nHotel amb piscina privada a Mallorca\nFes una capbussada a les piscines privades exteriors de l’hotel per combatre el sol mediterrani. Després, relaxa’t a les hamaques o als llits balinesos i anima’t a provar un dels massatges. Si vols submergir-te amb vistes al mar, gaudeix de les banyeres amb hidromassatge de l’sky bar.\nHotel amb spa a Mallorca\nAluaSoul Carolina és un dels millors hotels només per adults de Mallorca, en part gràcies al seu magnífic spa. Relaxa’t a la piscina coberta o pren un bany a la piscina de bombolles. Gaudeix de la banyera d’hidromassatge, del bany turc i de la sauna (recorda demanar accés prèviament!). Per últim, no te’n vagis sense provar la cirereta de l’spa: un massatge del qual sortiràs millor que mai.\nAluaSoul Carolina és molt més que descans. Deixa que els nostres programes d’entreteniment i animació t’alegrin els dies i les nits. No saps ben bé què et ve de gust? Si vols inspiració, consulta el nostre full d’activitats. En cas que gaudeixis de l’esport, no te’n vagis sense passar per la pista multifuncional apta per a tenis de taula, gimnàstica general, voleibol, tenis i futbol, entre altres activitats.\nRestaurant amb vistes a la piscina a Mallorca\nAprofita les vacances a Mallorca per gaudir de la gastronomia local al nostre restaurant amb vistes a la piscina. Si ets dels que els costa decidir-se, degusta les diverses opcions del bufet. Sempre utilitzem productes de temporada i ens encanta combinar el producte local amb la cuina internacional. Una bona prova d’això són els nostres sopars temàtics.\nSky bar i bars chill-out\nEt ve de gust pujar a un dels sky bar més espectaculars de Mallorca a fer una copa amb vistes al mar? Si és així, puja a la 10a planta i gaudeix de la nostra oferta de refrescos i begudes premium. A més a més, gaudeix de l’ambient relaxat de l’snack bar de la piscina. Si vols canviar d’aires, sempre et quedarà el bar de sala per seure i gaudir d’un ambient acollidor i tranquil.\nAluaSoul Carolina, un dels nostres hotels a Cala Ratjada, ofereix els següents serveis de recepció:\nRecepció 24 h · Lloguer de cotxes · Check-in a les 15 h · Check-out a les 12 h · Personal multilingüe · Informació turística · Servei de despertador\nEl nostre hotel només per adults ofereix els següents serveis addicionals:\nAire condicionat · Ameneties de bany · Barnussos a petició · Zona spa amb piscina climatitzada i un jacuzzi · Piscina exterior al jardí · Discoteca (en temporada alta) · Skybar Vertigo (només obert en temporada alta i amb pagament) amb 2 jacuzzis · Snackbar a la piscina · Accés directe a la platja · Habitacions i instal·lacions adaptades per a clients amb discapacitat\n• Esmorzar dormilega (estil continental).\n• Snacks durant el dia a Bar Piscina entre les 10.30h - 18h i durant els àpats al restaurant buffet.\n• Selecció de begudes nacionals i internacionals a bars i restaurants fins a les 23h a excepció de l'SkyBar Vertigo.\n• Aigua de cortesia en arribar.


Blog del Gabinet del Dr. Josep Cornellà. Psiquiatra infantil de Girona: “I HAVE A DREAM...”\nVa ser un 28 d’agost. Ahir va fer cinquanta anys. La marxa sobre Washington acabava sota la mirada protectora de Lincoln. I va ser allà, en aquell lloc emblemàtic, quan, Martin Luther King va explicar al món el seu somni, el somni de la igualtat entre els homes sense discriminació del seu color de pell, el somni a la llibertat, el somni de sortir de les valls de les dificultats i les frustracions i caminar plegats cap a un futur de esperança, un somni d’un món millor, on es respectessin les drets fonamentals de la persona. Han passat cinquanta anys... I he volgut rellegir el seu discurs. Veig que no ha perdut cap engruna d’actualitat, que encara ens cal somiar... Es segueixen atropellant els drets humans tant a la poderosa nació nord-americana com en altres indrets del món. Segueixen les discriminacions, sigui per la raça, el sexe, la religió, l’orientació sexual, el poder adquisitiu,...\nQuan, fa uns anys, vaig estar davant la tomba de Luther King, a Atlanta, em van impressionar tres coses. La primera el silenci sagrat que s’hi respira. És un lloc de recés i de reflexió, de pregària al déu que cadascú porta a dins, i de comunió amb els lluitadors per l’alliberament dels menys afavorits. En segon lloc, la inscripció damunt el marbre: “Al final sóc lliure. Gràcies Déu totpoderós”. La llibertat en la mort com a fita que no va aconseguir durant la vida. I la referència a Déu suposa un compromís amb la seva fe i amb la seva missió com a pastor. I, finalment, l’aigua que envolta la tomba. Vol ser com el Jordà que separava el poble jueu de la terra promesa. I allà, ressonen de bell nou les paraules d’un Moisés que, després de conduir el poble, no el va poder acompanyar en la seva entrada gloriosa al lloc del descans. I es llegeixen les paraules que Luther King va pronunciar la mateixa vigília del seu assassinat: “Com a tothom, a mi m’agradaria viure molts anys. però jo vull complir la voluntat de Déu. I ell m’ha autoritzat a pujar a la muntanya! I he mirat al meu voltant, i he vist la terra promesa. És possible que jo hi vagi amb vosaltres. Però vull que sapigueu aquesta nit que nosaltres, com a poble, arribarem a la terra promesa. I sóc molt feliç aquesta nit. No tinc por de res. No tinc por de cap home. Els meus ulls han vist la glòria de la vinguda del Senyor!”.\nCommemorar les grans efemèrides no ha de quedar en boniques paraules. Hi ha moltes desigualtats al nostre món. La crisi no afecta a tothom per igual. Segueixen les persecucions, les calumnies i els assetjaments. Amb els peus a terra, i amb la força del compromís, cal seguir somiant. Luther King segueix encoratjant-nos cap a un món millor.\nDIARI DE GIRONA, 28 d’agost de 2013.\nPublicat per Malpas 28 IT a 9:08 a. m.\nEtiquetes de comentaris: compromís, drets humans, Luther King, MLK


El carrer Puríssima tornarà a tindre el piló d’accés en funcionament a partir del dimarts que ve « Infobenissa\nEl carrer Puríssima tornarà a tindre el piló d’accés en funcionament a partir del dimarts que ve\nEl sistema d’accés al carrer Puríssima\nEl piló del carrer Puríssima tornarà a estar en funcionament a partir del dimarts 20 de març, després d’alguns anys a l’espera que es reparara. A causa de les nombroses peticions que han arribat a l’Ajuntament de Benissa, s’ha decidit en les últimes setmanes dur endavant la reparació i posada en funcionament d’aquest sistema d’accés d’entrada i eixida a un carrer amb molt de trànsit de vianants.\nConcretament, el carrer quedarà obert al trànsit de vehicles de motor de 7.00h a 11.00h, de dilluns a dissabte, i de 7.00h a 9.00h el diumenge i altres dies festius, facilitant les tasques dels proveïdors cap als diferents negocis i locals existents al carrer Puríssima.\nLa Regidoria d’Obres i Serveis informa que es podrà accedir al carrer amb les targetes de control d’accés que ja té el veïnat que resideix al mateix carrer, o en alguns carrers adjacents però que necessiten accedir per aquest. Es recorda a aquells veïns i veïnes que hagen perdut la targeta que poden demanar-la per instància a l’Oficina d’Atenció a la Ciutadania (OAC). Aquesta targeta té un cost de 12 euros, que podran abonar en la mateixa OAC, si disposen de targeta bancària o poden demanar una carta de pagament i abonar-ho al banc.\nEl PP encara no ha executat l’accés al carrer Calp que ja va prometre el 1999 (16/3/2007)\nÚltima actualització: 15:53


ERC acusa el govern de tancar el Punt d'Informació per satisfer C's i el PP - Diari de Rubí\nEsquerra Republicana de Catalunya (ERC) presentarà una moció al Ple de novembre per demanar la reobertura del Punt d’Informació, que el govern va decidir tancar a finals de setembre. Aquest servei, que va posar en marxa la formació republicana quan dirigia la regidora d’Identitat i Projecció Exterior, estava ubicat a l’Antiga Estació i oferia informació sobre la cultura i el patrimoni rubinenc, mapes sobre la ciutat, productes de marxandatge i també funcionava com a punt de venda d’entrades.\nA més, durant algunes èpoques havia organitzat passejades per l’entorn natural i de patrimoni de la ciutat i havia impulsat campanyes per promocionar la imatge del municipi. També era un punt de venda d’entrades per a espectacles com els de Festa Major.\nEl portaveu d’Esquerra, Xavier Corbera, ha explicat que es van assabentar de la decisió per la premsa i considera que el tancament del servei respon a motius estrictament polítics: «És un preu que paga el PSC, que al final qui el paga són tots els rubinencs, pel fet de tenir companys de viatge a C’s, el PP, el trànsfuga i els exregidors de C’s, que volen evitar que la gent de Rubí conegui el seu patrimoni, la seva història i el que passa a la ciutat». També considera que tant C’s com el PP no tenen «afecte» a qualsevol cosa que hagi posat en marxa Esquerra, un altre dels motius pels quals creu que els dos partits estan darrere del tancament.\nCorbera també critica el fet que el servei hagi cessat sense que ho hagi aprovat el Ple, ja que el Punt d’Informació va ser aprovat pel Ple.\nSobre el poc ús del servei, Corbera recorda que quan el servei el gestionava a Esquerra impulsava diverses iniciatives: «Està clar que si tu no fas res, la gent no vindrà a visitar el Punt d’Informació» i considera que «el PSC ha deixat anar morint a poc a poc el servei des de l’inici del mandat».\nPel portaveu de la formació, el Punt d’Informació és un servei «bàsic», ja que «la ciutat no és només l’espai públic i arquitectònic, és també l’esperit de la ciutat, la seva gent, l’activitat cultural i de les entitats que s’organitza».\nL’Ajuntament de Rubí ha dit que no donarà explicacions fins al Ple de novembre.


Aquesta setmana es realitzaran els treballs de manteniment de les frances de protecció contra incendis a Abrera\nAquesta setmana, des d'avui dilluns 8 de juliol, des de l'Ajuntament d'Abrera es realitzaran els treballs de manteniment i risc d’incendi en les franges perimetrals de protecció contra incendis forestals als barris d'Abrera i al nucli urbà. També continuaran els treballs d'adequació de les zones verdes i parcel·les municipals.\nEls treballs que es realitzaran consisteixen en el manteniment de les franges de protecció perimetral dels barris abrerencs per evitar els incendis forestals i cuidar les zones verdes municipals. Es faran treballs d’aclarida perimetrals, a una distància mínima de 25 metres d’amplada.\nAclarir l’arbrat i podar, deixant que la fracció cabuda coberta, no superi el 35% de la superfície\nAquests treballs de manteniment i els seus mètodes de treballs, per zones i barris, queden definits en el Pla de Prevenció d’incendis forestals als barris d’Abrera, també denominat PPU. Aquests treballs s'afegiran al ja realitzats aquest any per Protecció Civil d'Abrera a tot el terme municipal d'Abrera.\nTambé s'està treballant, al barri de Les Carpes, en una franja perimetral des del carrer de Priorat al carrer de Penedès. Una franja perimetral des del carrer de Colom al carrer de Vallès i zones de la franja amb elevat risc d’incendi.\nTambé es recorda a tots els propietaris de parcel·les que han de complir amb l’obligació de mantenir el seu terreny lliure de vegetació baixa i arbustiva, amb la massa forestal aclarida, i neta de vegetació seca i morta durant l’època de màxim risc d’incendi, així com de qualsevol mena de residus vegetal o d’una altra mena que pugui afavorir la propagació del foc.\nDes de l’Ajuntament d’Abrera, mitjançant un conveni amb l’ADF EL ROURE i la Diputació de Barcelona, es realitzarà un any més el manteniment d’una sèrie de camins de la xarxa primària d’extinció contra incendis dins del Pla de Prevenció d’incendis (PPI). Per aquest 2019 es treballarà en el repàs de manteniment de les plataformes de servei i de la seccions de servei del camí Xampla, camí de Can Popoch, camí Roca la Mona i el camí de Sant Ermengol.\nTambé s'organitza una unitat de vigilància que recorre tot el territori d’Abrera. Amb permanent contacte amb les guaites i les diferents unitats mòbils i Protecció civil de l’Ajuntament.


Begur ajuda amb més de 5.000 euros a embellir quatre façanes • Ràdio Capital de l'Empordà\nUna de les dues cases del carrer del Farmacèutic Mató\nLa junta de govern municipal de Begur ha acordat per unanimitat concedir 5.000 euros en ajuts econòmics per a obres d’embelliment de quatre façanes d’habitatges del municipi, realitzades durant l’any passat. L’ajut s’ha acordat un cop els tècnics municipals han reconegut els treballs com a correctes i realitzats. Les cases embellides estan situades als carrers Forgas i Elias, Farmacèutic Mató i Concepció Pi. Aquestes aportacions municipals oscil·len entre els 240 euros i els 1.800 euros, que és el màxim permès. Els propietaris, un dels quals és una comunitat, han destinat a la millora de les quatre façanes uns 28.500 euros. L’any passat, el govern begurenc va donar més de 8.000 euros per a l’embelliment de cinc façanes.\nArticle anteriorPresentat el Pla Local de Joventut de la Bisbal d’Empordà\nArticle següentFrança s’interessa pel Life Pletera de l’Estartit


Problemes en Vandellós 2 enmig del debat nuclear\nI enmig del debat nuclear, problemes a Vandellòs 2. El nou sistema de refrigeració dels serveis essencials, acabat d'estrenar, té un problema en les concentracions químiques de l'aigua provocat per l'acumulació de residus a les canonades.\nEls nous sistemes de refrigeració dels serveis essencials tenen des d'ahir un problema en les concentracions químiques de l'aigua, el que ha provocat l'acumulació de residus a les canonades i la reducció del cabal útil de funcionament.\nVandellòs 2 està gestionada per Endesa majoritàriament, ja que compta amb un 72% pel 28% d'Iberdrola.\nAixò va ocòrrer el mateix dia en que el minister d'Indústria anunciava els tretze candidats a acollir el cementiri nuclear, entre ells Ascó, a la Ribera d'Ebre.\nPer solucinar-ho, el Consell de Seguretat Nuclear (CSN) ha autoritzat una modificació temporal de les especificacions tècniques de funcionament per evitar l'aturada del reactor si seguia baixant el nivell de l'aigua.\nFonts de la mateixa central que cita Catalunya Ràdio han explicat que el problema ja s'ha estabilitzat fent una modificació dels components químics, però han reconegut que hauran de revisar totes les canonades per retirar les acumulacions de residus.\nEl CSN ha donat tres mesos a la central per tal que presentin el pla d'actuació després d'aprovar l'autorització de la reducció de cabal de funcionament condicionat, això sí, al fet que la temperatura de l'aigua no sobrepassi els 31 graus en comptes dels 34 previstos inicialment.\nFuncionava des d'aquest estiu\nEl sistema de refrigeració afectat per aquests problemes va entrar en funcionament l'estiu passat per substituir l'antic, afectat per greus problemes de corrosió des del 2004.


Bloc CALdesplugues: VICENT ANDRÉS ESTELLÉS: DEMÀ SERÀ UNA CANÇÓ (6. Els clàssics medievals)\nVICENT ANDRÉS ESTELLÉS: DEMÀ SERÀ UNA CANÇÓ (6. Els clàssics medievals)\nEls versos de Llibre de meravelles fan evident des de l’inici la relació estreta que mantenen amb la gran tradició de la nostra literatura i, sobretot, amb els clàssics medievals d’entre els quals destaca Ausiàs March.\nAquest emmirallament d’Estellés amb els clàssics es fa palès des del primer moment amb l’elecció del títol. La relació de sentit existent entre el Llibre de meravelles d’Estellés i el Llibre de meravelles de Ramon Llull no comença i s’acaba només en el títol, sinó que va molt més enllà.\nLlull ens narra en el seu llibre les aventures del seu protagonista, Fèlix, que “va per los boscatges, per munts e per plans, per erms e per poblats, e per princeps, e per castells e per ciutats, e meravellave’s de les meravelles qui són en lo món.” De la mateixa manera, Vicent Andrés Estellés ens presenta un itinerari urbà que, des de diferents perspectives, també ens narra les experiències líriques del “jo poètic” que, com el Fèlix lul•lià, es meravella, se sorprèn de tot allò que va trobant al llarg del seu recorregut. Les “meravelles” d’Estellés, però, són la vida mateixa, amb tota la seva cruesa i que el poeta ens mostra de manera senzilla i clara.\nEls epígrafs inicials que apareixen en els poemes del cos central del llibre constitueixen un dels elements rellevants per a la interpretació dels poemes. La connexió amb la tradició cultural o, com diu Mariola Aparicio, “la referència intertextual”, ens arriba a través d’aquestes citacions, la majoria de poetes clàssics medievals.\nAlguns dels encapçalaments formen part de la tradició trobadoresca. Per exemple, el de Jaufré Rodel, en el poema No escric Èglogues, que pertany a la seva composició Langand li jorn son loc en mai i que expressa l’angoixa del trobador per un intensíssim amor absent (“l’amor de lluny”). O la de Beatriu de Dia del seu poema Estat ai en greu cossirier, que és el plany, la queixa d’un amor insatisfet. Un poema sensual, però també melangiós. També ens dóna moltes pistes poètiques el fragment de Guillem de Bergadà extret del poema Consiros cant e planc e plor un plany de dolor per la mort del senyor.\nCitacions de Pere March, pare d’Ausiàs March, com la que encapçala el poema Demà serà una cançó que ens evoca precisament el pas inexorable del temps i que comença amb aquells versos tant punyents:\nque en un pauc moment no cesa de fer via,\nLes citacions d’un altre membre de la família Marc, Arnau, són recollides també per Estellés. Jordi de Sant Jordi, Roís de Corella, Arnau de Vilanova, Joan Timoneda, Anselm Turmeda són alguns dels poetes medievals citats per Estellés. Cal destacar, però, el pes i la gran influència del gran poeta del segle XV Ausiàs Marc.


Àtic de 5 dormitoris amb 28m² terrassa en venda a Sant Gervasi - Galvany, Barcelona\nÀtic a reformar de 200 m² aproximadament en venda al barri de Sant Gervasi – Galvany, Barcelona.\nA la zona alta de Barcelona, concretament al barri de Sant Gervasi – Galvany, trobem aquest àtic de 200 m² aproximadament a reformar.\nEl pis té dues entrades: entrada principal i entrada de servei. Si entrem per l´entrada principal trobem un gran rebedor que connecta la zona de nit i de dia.\nLa zona de dia està composta per un saló molt ampli amb sortida a una de les terrasses i connecta amb un menjador força espaiós que també té sortida a la mateixa terrassa. Al costat del saló hi trobem un petit despatx. Tot seguit, es disposa la cuina, totalment equipada, amb accés des de la porta principal o des de la porta de servei. Al costat de la cuina hi trobem una galeria i la zona de servei composta per un dormitori i un bany.\nLa zona de nit està formada per un total de quatre dormitoris, dos dormitoris dobles, un amb sortida a un petit balcó, un altre dormitori, dos banys complets i un dormitori individual.\nL´habitatge disposa de servei de porteria i d´una plaça d´aparcament a la finca veïna.\nDormitori de servei i lavabo\nAquest habitatge se situa al barri de Sant Gervasi - Galvany, a la zona alta de Barcelona, amb tots els serveis i excel·lents comunicacions amb la resta de la ciutat.